32011R1295
L 330/1
SLUŽBENI LIST EUROPSKE UNIJE
13.12.2011.
UREDBA VIJEĆA (EU) br. 1295/2011
od 13. prosinca 2011.
o izmjeni Uredbe (EU) br. 1284/2009 o uvođenju posebnih mjera ograničavanja prema Republici Gvineji
VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 215. stavak 1.,
uzimajući u obzir Odluku Vijeća 2011/706/ZVSP od 27. listopada 2011. o izmjeni Odluke 2010/638/ZVSP o mjerama ograničavanja protiv Republike Gvineje (1),
uzimajući u obzir zajednički prijedlog visokog predstavnika Unije za vanjske poslove i sigurnosnu politiku i Komisije,
budući da:
(1)
Uredba Vijeća (EU) br. 1284/2009 (2) uvodi određene posebne mjere ograničenja u odnosu na Republiku Gvineju, u skladu sa Zajedničkim stajalištem Vijeća 2009/788/ZVSP (3) (kasnije zamijenjeno Odlukom Vijeća 2010/638/ZVSP (4)), kao odgovor na nasilno rastjerivanje političkih prosvjednika od strane snaga sigurnosti u Conakryju 28. rujna 2009.
(2)
Odluka 2010/638/ZVSP je izmijenjena Odlukom 2011/706/ZVSP kako bi se izmijenilo, inter alia, područje primjene mjera koje se odnose na vojnu opremu i opremu koja se može koristiti za unutarnju represiju.
(3)
Određeni aspekti tih mjera spadaju u područje primjene Ugovora i stoga, posebno kako bi se osiguralo da ih gospodarski subjekti u svim državama članicama jedinstveno primjenjuju, za njihovu provedbu potrebno je zakonodavstvo na razini Unije.
(4)
Uredbu (EU) br. 1284/2009 bi, stoga, trebalo izmijeniti na odgovarajući način,
DONIJELO JE OVU UREDBU:
Članak 1.
Članak 4. stavak 1. Uredbe (EU) br. 1284/2009 zamjenjuje se sljedećim:
„1. Odstupajući od članaka 2. i 3., nadležna tijela država članica, kako su određena na internetskim stranicama navedenima u Prilogu III., mogu u propisno opravdanim slučajevima odobriti:
(a)
prodaju, opskrbu, prijenos ili izvoz opreme koja bi se mogla koristiti za unutarnju represiju, pod uvjetom da je namijenjena isključivo za humanitarne ili zaštitne svrhe, ili za programe Ujedinjenih naroda (UN-a) i Europske unije za izgradnju institucija ili za operacije Europske unije i UN-a za upravljanje krizama;
(b)
prodaju, opskrbu, prijenos ili izvoz nesmrtonosne vojne opreme koja se može koristiti za unutarnju represiju, pod uvjetom da je namijenjena isključivo policiji i žandarmeriji Republike Gvineje za korištenje samo primjerene i proporcionalne sile dok održavaju javni red;
(c)
osiguravanje financiranja te pružanje financijske i tehničke pomoći, usluga posredovanja i drugih usluga povezanih s opremom ili programima i operacijama navedenima u točkama (a) i (b);
(d)
osiguravanje financiranja te pružanje financijske i tehničke pomoći, usluga posredovanja i drugih usluga povezanih s nesmrtonosnom vojnom opremom namijenjenom isključivo za humanitarne ili zaštitne svrhe, ili za programe UN-a i Europske unije za izgradnju institucija, ili za operacije Europske unije i UN-a za upravljanje krizama;
(e)
osiguravanje financiranja te pružanje financijske i tehničke pomoći, usluga posredovanja i drugih usluga povezanih s nesmrtonosnom vojnom opremom namijenjenom isključivo policiji i žandarmeriji Republike Gvineje za korištenje samo primjerene i proporcionalne sile dok održavaju javni red;
(f)
osiguravanje financiranja te pružanje financijske i tehničke pomoći, usluga posredovanja i drugih usluga povezanih s neborbenim vozilima koja su izrađena ili opremljena materijalima za protubalističku zaštitu, a koja su namijenjena isključivo za pružanje zaštite osoblju Europske unije i njezinih država članica u Republici Gvineji.”
Članak 2.
Ova Uredba stupa na snagu na dan objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 13. prosinca 2011.